

**Leping**

Tallinn, RIT nr ……………… Nr. A-249-24

Riigi Info- ja Kommunikatsioonitehnoloogia Keskus (edaspidi Riigi IT Keskus), Ergo Tarsi isikus, kes tegutseb põhimääruse alusel (edaspidi "Tellija") ühelt poolt ja AS Emor, juhataja Karin Niinas isikus, kes tegutseb aktsiaseltsi põhikirja alusel (edaspidi "Töövõtja") teiselt poolt, (koosvõetuna "Pooled") sõlmisid käesoleva lepingu (edaspidi “Leping”) alljärgnevas:

1. Lepingu objekt
   1. Töövõtja teostab Tellija tellimusel uuringu “Riigi IT Keskuse töötajate rahulolu ja pühendumuse uuring 2025” põhieesmärgiga kaardistada töötajate pühendumus ning mõõta rahulolu oluliste töömotivatsiooni kujundavate teguritega (edaspidi „Uuring“).
   2. Uuringu tulemusel selgub:
      1. Riigi IT Keskuse töötajate pühendumuse ja rahulolu tase, võrreldes avaliku teenistuse ja sarnaste asutuste keskmise tasemega;
      2. milline on pühendumuse ja rahuloluhinnangute arengutrend asutuses tervikuna ning osakondades;
      3. mis on Riigi IT Keskuse töötajatele nende töös oluline, millega ollakse rahul ja mis vajaks muutmist, millised on asutuse tugevused ja nõrkused tööandjana, et saada sisendit edasiste tegevussuundade välja töötamiseks, et tõsta asutuse töötajate pühendumust ja rahulolu.
   3. Uuringusse kaasatakse kõik ca 200 Tellija töötajat. Uuring korraldatakse veebipõhisena eesti keeles, valiminimekirjad veebiküsitluse läbiviimiseks koostab Tellija.
   4. Uuringu läbiviimisel kasutatakse Töövõtja poolt Rahandusministeeriumi tellimusel välja töötatud avaliku teenistuse asutuste pühendumuse ja rahulolu mõõtmise metoodikat.
   5. Uuringuid puudutavate küsimuste lahendamisel juhinduvad Pooled ICC/E.S.O.M.A.R.-i turundus- ja ühiskonnauuringute läbiviimise rahvusvahelistest eeskirjadest ja üldiselt heakskiidetud eetilistest standarditest. Lepinguga reguleerimata küsimuste lahendamisel juhinduvad Pooled võlaõigus-seadusest ja teistest Eesti Vabariigi õigusaktidest ning õigusaktidest, mille kohaldamise kohustus tuleneb Euroopa Liidu õigusest.
2. Autori varaliste õiguste üleandmine Tellijale
   1. Töövõtjal tekivad Lepingu täitmisel Uuringute teostamisel ja punktis 3 sätestatud aruannete koostamisel autoriõigused (isiklikud õigused ja varalised õigused) punktis 3 sätestatud aruannetele. Töövõtjale kuuluvad isiklikud õigused on võõrandamatud.
   2. Lepinguga loovutab Töövõtja kõik talle kuuluvad Lepingu täitmisel tekkivad varalised autoriõigused Uuringute aruannetele Tellijale, tasu selle eest sisaldub Lepingu punktis 4 sätestatud tasus.
   3. Lepingu punktist 2.2. tulenevalt kuulub Tellijale muuhulgas ainuõigus Uuringute aruannete kasutamiseks ning kolmandatele isikutele kasutamise lubamiseks, aruannetest koopiate tegemiseks, aruannete ja neist koopiate levitamiseks, tõlkimiseks, avaldamiseks.
   4. Uuringu läbiviimiseks ja juhtpaneelide esitamiseks kasutatava Töövõtja veebikeskkonna FeedbackForest (edaspidi „Portaal“) autoriõigused kuuluvad Töövõtjale. Lepingu punktis 4.1. sätestatud tasu eest omandab Tellija Portaali kasutusõiguse. Portaali kasutusõigus kehtib kuni 31.03.2026.
3. Lepingu täitmise tähtaeg
   1. Pooled kooskõlastavad Uuringu ankeedi hiljemalt 27.01.2025.
   2. Tellija annab Töövõtjale krüpteeritult üle Uuringu läbiviimiseks vajalikud materjalid – p.1.3. nimetatud töötajate kontaktibaasid, hiljemalt 27.01.2025.
   3. Töövõtja viib Uuringu küsitlustöö läbi perioodil 10.-21.02.2025. Sealjuures saadab Töövõtja kahel korral pärast ankeedi täitmise kutsete väljasaatmist selleks ajaks mittevastanutele meeldetuletuse.
   4. Töövõtja annab Uuringu tulemused Tellijale üle alljärgnevalt:
      1. analüütiline koondraport ppt formaadis, mis annab ülevaate uuringu tulemustest ning toob välja asutuse juhtimise ja töökorralduse olulised tugevused ja nõrkused. Esitatakse elektrooniliselt eesti keeles, 24.03.2025;
      2. 31.03.2025 viib Töövõtja läbi ühe koondtulemuste suulise esitluse eesti keeles, Tallinnas või veebi teel;
      3. juhtpaneelidel Portaalis esitatakse üksuste (kuni 30 üksust) detailsed uuringutulemused. Üksuste aruanded koostatakse üksuste kohta, kus vastajate arv on vähemalt 4 vastajat. Juhtpaneelid tehakse peakasutajale kättesaadavaks 24.03.2025;
   5. Juhul kui punktides 3.1. ja/või 3.2. loetletud tegevused hilinevad Tellija tegevusest või tegevusetusest tulenevalt, lükkuvad punktides 3.3. ja 3.4 loetletud tegevused edasi ning nende teostamiseks lepitakse kokku uus ajagraafik.
   6. Elektroonilisi andmevahetuskanaleid kasutades üleantud tulemused loetakse üleantuks ja vastuvõetuks 2 (kaks) tööpäeva peale nende kättesaadavaks tegemist või e-mailiga saatmist, juhul kui Tellija ei esita nimetatud perioodi vältel pretensiooni nende mittekättesaamise kohta.
   7. Töövõtja teeb endast oleneva, tagamaks Portaali kättesaadavus, sealjuures:
      1. Töövõtja ei vastuta Tellija ega kolmandate isikute arvutivõrkude ja sideliinide tehnilise seisukorra ja rikete eest (s.t. Portaal loetakse juurdepääsetavaks, kui ta on kasutatav Töövõtjale internetiteenust pakkuva firma poolt Töövõtjale eraldatud IP-aadresside alamgrupist);
      2. Töövõtja võib peatada ligipääsu Portaalile lühikesteks hooldusperioodideks, teavitades sellest Tellijat e-maili teel ette. Sellisel juhul pikeneb ligipääs Portaalile peatatud päevade arvu võrra.
   8. Tellijal ei ole lubatud:
      1. juhtpaneelide dekompileerimine või mistahes tegevused eesmärgiga juhtpaneeli sisemiste struktuuride või lähtekoodi paljastamiseks. Samuti on keelatud juhtpaneeli modifitseerimine;
      2. juhtpaneeli moodulite kasutamine osana mistahes muudes süsteemides;
      3. juhtpaneeli moodulitega seotud veebiteenuste (web services) kasutamine iseseisvatena, väljaspool juhtpaneeli.
   9. Töövõtja rakendab mõistlikke jõupingutusi vastamaks Tellija võimalikele päringutele Portaali kasutamise kohta. Portaali vigade korral rakendab veaparandused esimesel võimalusel või pakub välja ajutised lahendused, et Portaal või mõne selle funktsionaalsuse häire oleks võimalikult lühiajaline.
4. Lepingu hind ja arvelduste kord
   1. Tellija kohustub tasuma Töövõtjale Uuringu teostamise eest 6800 (kuus tuhat kaheksasada) eurot, hinnale lisandub käibemaks.
   2. Tellija kohustub tasuma punktis 4.1. nimetatud Lepingusummad 21 kalendripäeva jooksul arvates p.3.4.1. nimetatud aruande üleandmisest ja arve esitamisest Töövõtja poolt.
   3. Maksete tähtajast mitte kinnipidamisel on Töövõtjal õigus nõuda Tellijalt viivist tähtaegselt tasumata summalt 0,05% päevas iga viivitatud päeva eest, kuid kokku mitte rohkem kui 10 päeva eest, esitades sellekohase viivisarve.
5. Poolte esindajad
   1. Tellija esindaja Lepingu täitmisel on Elina Orumaa, telefon 5088344, e-mail: elina.orumaa@rit.ee.
   2. Töövõtja esindaja Lepingu täitmisel on Mari-Ann Ploom, telefon 626 8500, e-mail mari-ann.ploom@emor.ee.
6. Lepingu lõppemine ning Lepingu muudatused ja täiendused
   1. Leping jõustub selle allakirjutamisel Poolte poolt ja on kehtiv Poolte lepingujärgsete kohustuste täieliku täitmiseni.
   2. Kõik Lepingu muudatused ja täiendused vormistatakse kirjalikult Lepingu lisadena ja jõustuvad nende allakirjutamise momendist Poolte poolt või muul Poolte poolt kirjalikult määratud tähtajal.
   3. Kui Tellija soovib Uuringu tingimusi muuta, on Töövõtjal õigus ka tema poolt esitatud Uuringu läbiviimist käsitlevat pakkumust muuta. Töövõtja edastab uue pakkumuse 7 tööpäeva jooksul Tellija muudatusettepanekute saamisest, pakkumus sisaldab muudatuste maksumust ja sellega seotud ajakava jm. olulisi asjaolusid.
7. Vääramatu jõud
   1. Pooled ei vastuta Lepingu rikkumise eest, kui rikkumine toimus vääramatu jõu tõttu. Vääramatu jõud on asjaolu, mida lepingut rikkunud Pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
   2. Pooled peavad jätkama lepinguliste kohustuste täitmist kohe, kui vääramatu jõu poolt põhjustatud takistused on kõrvaldatud.
8. Konfidentsiaalsus
   1. Pooled kohustuvad hoidma konfidentsiaalsena Lepingu tingimusi, Lepingu täitmisega seotud asjaolusid, Lepingu täitmise käigus teatavaks saanud teise Poole äri- ja tootmissaladusi, va. kui selline avalikustamine on nõutav seadusega. Lepinguga seotud konfidentsiaalse informatsiooni avaldamine kolmandatele isikutele on lubatud vaid teise Poole eelneval kirjalikul nõusolekul. Arvestades punktis 8.2 sätestatud piirangut on erandina Töövõtjal õigus avaldada Lepingu täitmisega seotud konfidentsiaalset informatsiooni oma töötajatele, juhatajatele, emaettevõtjale, tütarettevõtjatele ja lepingulistele alltöövõtjatele, kellel on vaja sellele ligi pääseda seoses Uuringu läbiviimisega ja kes on võtnud endale vastava konfidentsiaalsus- ja mittekasutuskohustuse, ning Töövõtja on kohustatud viivitamatult Tellija kirjaliku palve saamisest käesolevas punktis loetletud isikutele avaldatud teabe või selle osa (s.h kõik selle koopiad, kokkuvõtted või väljavõtted) hävitama või tagastama.
   2. Lepingu täitmisega seotud volitatud töötlejad on Microsoft Ireland Operations Ltd. asukohaga One Microsoft Place, South County Business Park, Carmanhall And Leopardstown, Dublin, D18 P521, Iirimaa ja kes tagab Microsoft Azure pilveteenuse, mis paikneb Euroopa Liidu territoriumil asuvas serveris (Iirimaal) ning Mailjet SAS, asukohaga 13 - 13 bis Rue de l'Aubrac, 75012 Pariis, Prantsuse Vabariik, mis tagab e-mailide saatmiseks vajaliku tehnoloogia. Teiste volitatud töötlejate, kes osutavad Täitjale lepingu täitmisega seotud info- ja kommunikatsiooniteenuseid või muid tehnoloogilisi teenuseid, kaasamine lepingu täitmisesse on lubatud üksnes Tellija kirjalikul nõusolekul.
   3. Uuringu läbiviimisel töödeldavaid isikuandmeid tohib töödelda üksnes Euroopa Liidu liikmesriigis või Eesti Vabariigis asuvates serverites. Kolmandasse riiki andmete edastamine on keelatud.
   4. Kui Uuringu läbiviimiseks ja aruande koostamiseks tuleb teisele Poolele töötlemiseks avaldada isikuandmeid Euroopa Parlamendi ja Nõukogu määruse „(EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta“ tähenduses (edaspidi isikuandmete kaitse üldmäärus), siis tagab Pool , et tal on andmete töötlemiseks vastav õigus isikuandmete kaitse üldmääruse kohaselt.
   5. Käesoleva lepingu tähenduses on Tellija andmete vastutav töötleja ning Töövõtja volitatud töötleja isikuandmete kaitse üldmääruse tähenduses. Tellijal on õigus anda Töövõtjale täiendavaid juhiseid isikuandmete töötlemiseks. Vajadusel täidab Töövõtja teisi volitatud töötleja ülesandeid, mis on kehtestatud isikuandmete kaitse üldmääruses.
   6. Kui Tellija avaldab Töövõtjale isikuandmeid, siis Töövõtja (a) töötleb nimetatud andmeid ainult Uuringute läbiviimise eesmärgil, (b) võtab vajalikud tehnilised ja korralduslikud meetmed kaitsmaks isikuandmeid loata ja ebaseadusliku töötlemise, juhusliku kaotamise, hävitamise või kahjustamise eest, kusjuures tehnika arengutaset ja meetmete rakenduskulusid arvesse võttes tuleb kõnealuste meetmetega tagada vajalik turvalisuse tase, mis vastaks töötlemisest, kaotamisest, hävitamisest või kahjustamisest tuleneda võivale kahjule ja kaitstavate andmete laadile, ning (c) vastab Tellija mõistlikele järelepärimistele, et võimaldada Tellijal kontrollida, kas Töövõtja peab käesolevas punktis sätestatud nõuetest kinni.
   7. Tööga seotud andmete varundamise maksimaalne tähtaeg on 35 kalendripäeva. Seejärel töö sooritamiseks Töövõtjale antud töötajate isikuandmed hävitab Töövõtja peale lepingu täitmist, mille kohta esitab Töövõtja Tellijale vastava akti.
   8. Uuringuga seotud isikuandmeid ei või anonümiseerida ega pseudonümiseerida pärast teenuse osutamise lõppu.
9. Muud tingimused
   1. Töövõtja teostab Uuringu ja koostab aruanded oma kutsealal vajalike oskuste ja mõistliku hoolsusega. Sellele vaatamata nõustub Tellija sellega, et Töövõtja ei saa uuringu/küsimustiku vastamismäära täpselt ette ennustada ega tagada.
   2. Lepingu rikkumise korral vastutab Töövõtja Tellijale tekitatud kahju eest. Töövõtja vastutuse maksimaalmäär on 1/3 Lepingu punktis 4.1. sätestatud Lepingu kogusummast.
   3. Lepingu täitmisel tekkivad vaidlused lahendatakse läbirääkimiste teel, kokkuleppe mittesaavutamisel Harju Maakohtus.
10. Poolte rekvisiidid

|  |  |  |  |
| --- | --- | --- | --- |
| Tellija: | Riigi Info- ja Kommunikatsioonitehnoloogia Keskus | Töövõtja: | AS Emor |
| Ärireg. kood | 77001613 | Ärireg. kood | 10076576 |
| Aadress: | Lõõtsa 8a | Aadress: | Maakri 21 |
|  | Tallinn 11415 |  | Tallinn 10145 |
| Telefon: |  | Telefon: | 626 8500 |
| E-mail: |  | E-mail: | emor@emor.ee |

Leping on sõlmitud 5 lehel ja allkirjastatud digitaalselt.

Ergo Tars Karin Niinas

Riigi IT Keskuse direktor AS Emor juhataja

(allkirjastatud digitaalselt) (allkirjastatud digitaalselt)